CELEX: 32009D0410
Language: bg
Date: 2009-05-25 00:00:00
Title: 2009/410/Евратом: Решение на Съвета от 25 май 2009 година за приемане на допълнителна изследователска програма за изпълнение от Съвместния изследователски център на Европейската общност за атомна енергия

29.5.2009   
            
            
               BG
            
            
               Официален вестник на Европейския съюз
            
            
               L 132/13
            
         
      РЕШЕНИЕ НА СЪВЕТА
   
   от 25 май 2009 година
   за приемане на допълнителна изследователска програма за изпълнение от Съвместния изследователски център на Европейската общност за атомна енергия
   (2009/410/Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 7 от него,
   като взе предвид предложението на Комисията, представено след консултация с Научния и технически комитет,
   като има предвид, че:
   
               (1)
            
            
               В рамките на европейското изследователско пространство реакторът с висока плътност на неутронния поток в Петен (наричан по-долу „HFR“) през известен период от време беше и ще продължи да бъде важно средство на разположение на Общността, което допринася за материалознанието и изпитванията, за ядрената медицина и за изследванията в областта на безопасността на ядрената енергетика.
            
         
               (2)
            
            
               Експлоатацията на HFR бе поддържана с поредица от допълнителни изследователски програми, срокът на действие на последната от които — Решение 2007/773/Евратом на Съвета от 26 ноември 2007 г. за едногодишно удължаване на срока на допълнителната изследователска програма за изпълнение от Съвместния изследователски център на Европейската общност за атомна енергия (1) — изтече на 31 декември 2007 г.
            
         
               (3)
            
            
               Експлоатацията на HFR продължи през цялата 2008 г. без допълнителна изследователска програма, макар че бяха положени усилия неговата работа и експлоатация да бъдат поставени на основата на независим и по-дълготраен правен режим. Тъй като тези усилия завършиха с неуспех, е необходимо да се осигури продължаване на финансовата подкрепа по нова допълнителна изследователска програма.
            
         
               (4)
            
            
               Предвид постоянната необходимост от HFR като незаменима инфраструктура за общностни изследвания в областта на повишаването на безопасността на съществуващите ядрени реактори, здравеопазването, включително разработването на медицински изотопи за нуждите на медицинските изследвания, термоядрения синтез, фундаменталните научни изследвания и обучението, както и за управлението на отпадъците, включително възможността за проучване на условията за безопасност на ядрените горива за новото поколение реакторни системи, неговата експлоатация следва да продължи до 2011 г. по настоящата допълнителна изследователска програма.
            
         
               (5)
            
            
               Поради техния особен интерес от продължаване на експлоатацията на HFR, Белгия, Франция и Нидерландия следва, както посочиха, да финансират настоящата програма чрез финансови вноски в общия бюджет на Европейския съюз под формата на целеви приходи.
            
         
               (6)
            
            
               Част от вноските по настоящата допълнителна програма следва също така да покрият разходите, направени през 2008 г.,
            
         ПРИЕ НАСТОЯЩОТО РЕШЕНИЕ:
   Член 1
   Допълнителната изследователска програма за експлоатация на реактора с висока плътност на неутронния поток в Петен (HFR), (наричана по-долу „програмата“), чиито цели са изложени в приложение I, се приема за срок от три години, считано от 1 януари 2009 г.
   Член 2
   Финансовият принос, който се счита за необходим за изпълнение на програмата, възлиза на 34,992 милиона евро. Разбивката на тази сума е дадена в приложение II. Вноската се счита за целеви приход в съответствие с член 18, параграф 2 от Регламент (ЕО,Евратом) № 1605/2002 на Съвета (2).
   Член 3
   1.   Комисията отговаря за управлението на програмата. За тази цел тя разчита на услугите на Съвместния изследователски център.
   2.   Управителният съвет на Съвместния изследователски център се информира редовно за изпълнението на програмата.
   Член 4
   Всяка година, преди 15 септември, Комисията представя на Европейския парламент и на Съвета доклад за прилагането на настоящото решение.
   Член 5
   Настоящото решение влиза в сила в деня на публикуването му в Официален вестник на Европейския съюз.
   Прилага се от 1 януари 2009 г.
   Член 6
   Адресати на настоящото решение са държавите-членки.
   
      Съставено в Брюксел на 25 май 2009 година.
      
         
            За Съвета
         
         
            Председател
         
         J. ŠEBESTA
         
      
   
   
      (1)  ОВ L 312, 30.11.2007 г., стр. 29.
   
      (2)  Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (ОВ L 248, 16.9.2002 г., стр. 1).
   
      ПРИЛОЖЕНИЕ I
      
         НАУЧНИ И ТЕХНИЧЕСКИ ЦЕЛИ
      
      Основните цели на програмата са следните:
      
                  1.
               
               
                  Да осигури безопасната и надеждна експлоатация на реактора с висока плътност на неутронния поток в Петен (HFR), за да се гарантира наличието на неутронния поток за експериментални цели.
               
            
                  2.
               
               
                  Да позволи ефективно използване на HFR от изследователските институти в широк спектър от дисциплини: подобряване на безопасността на съществуващите ядрени реактори, здравеопазване, включително разработване на медицински изотопи за нуждите на медицинските изследвания, термоядрен синтез, фундаментални изследвания и обучение, както и управление на отпадъците, включително възможност за проучване на условията за безопасност на ядрени горива за новото поколение реакторни системи.
               
            
   
      ПРИЛОЖЕНИЕ II
      
         РАЗБИВКА НА ФИНАНСОВИТЕ ВНОСКИ
      
      Вноските за програмата се осигуряват от Белгия, Франция и Нидерландия.
      Тези вноски се разпределят по следния начин:
      
                   
               
               
                  Белгия: 1,2 милиона евро
               
            
                   
               
               
                  Франция: 0,9 милиона евро
               
            
                   
               
               
                  Нидерландия: 32,892 милиона евро
               
            
                   
               
               
                  общо: 34,992 милиона евро.
               
            Вноските се внасят в общия бюджет на Европейския съюз и са предназначени за настоящата програма. Част от вноските по настоящата допълнителна програма могат също така да покрият разходите за експлоатация на HFR, направени през 2008 г., в съответствие с работната програма, която трябва да бъде договорена между участващите държави и Комисията.
      Тези вноски са установени и не подлежат на преразглеждане във връзка с промените в разходите за експлоатация и поддръжка.